ALEXANDER episcopus seruus seruorum dei, Dilectis filiis.. Priori et Conuentui sancti Sinphoriani Eduensis ordinis sancti Augustini, Salutem et apostolicam benedictionem. Exigentibus uestre deuotionis meritis, uotis uestris libenter annuimus et petitiones uestras, quantum cum deo possumus, fauorabiliter exaudimus. Significastis siquidem nobis quod uos unanimiter ordinastis, prestito nichilominus super hoc corporaliter iuramento et venerabili fratre nostro.. Eduensi Episcopo suum ad hoc postmodum prebente consensum, ut, si christi fideles uobis pro animarum suarum remedio aliqua erogauerint in ultima uoluntate, tu fili, Prior, et successores tui de taliter erogatis medietatem et uos filii, Conuentus, medietatem reliquam, de hiis [uero que] uobis ab eisdem fidelibus erogab[antur], pro anniuersariis celebrandis, tu, [Prior], et successores predicti tertiam et uos, [Conuentus], duas partes percipere deberetis, prout in litteris inde [factis] plenius uidetur contineri. Nos igitur, uestris supplicationibus inclinati, ordinationem huiusmodi, sicut [prouide] facta est et in alicuius preiudicium non [re]d[un]dat, ratam et gratam habentes, ipsam auctoritate apostolica confirmamus et presentis scripti patrocinio communimus. Nulli ergo omnino hominum liceat hanc paginam nostre confirmationis infringere uel ei ausu temerario contraire. Si quis autem hoc attemptare presumpserit, indignationem omnipotentis dei et beatorum Petri et Pauli apostolorum eius se nouerit incursurum. Datum Laterani, decimo sexto kalendas februarii, Pontificatus nostri Anno Tercio.